Valke maak deurbraak in reusebedrogsaakArgieffoto (Foto: Maroela Media) Die direktoraat vir prioriteitsmisdaadondersoeke (die Valke) het vandeesweek ŉ reusedeurbraak in ŉ multimiljoenrandbedrogsaak gemaak toe die twee hoofverdagtes in die saak in hegtenis geneem is. Eusuf Fehaaz (42) en David Larkan (58) het Woensdag hulself aan die owerhede oorgegee vir die aandeel wat hulle glo daarin gehad het om R35 miljoen van die Nywerheidsontwikkelingskorporasie (NOK) op ŉ bedrieglike wyse te bekom. Fehaaz, direkteur van die Durban-gebaseerde kleinhandelmaatskappy Glodine (Pty) Ltd, en Larkan, sy rekenmeester, het glo in Oktober 2017 ŉ bedrieglike ouditverslag ingedien toe hulle aansoek gedoen het om finansiering by die NOK. “Die NOK het ná afloop van die suksesvolle aansoek ongeveer R35 miljoen in die maatskappy se sakebankrekening oorgeplaas vir ontwikkelingsprojekte,” sê kapt. Ndivhuwo Mulamu, woordvoerder van die Valke. “Deur interne forensiese ontleding het die NOK egter ontdek dat Glodine nie die R10 miljoen-surplus in sy sakerekening het, soos in hul ouditverslag vermeld is nie.” Die saak is by die Valke se eenheid vir ernstige handelsmisdaad in Johannesburg aangemeld vir verdere ondersoek. Die Valke het daarin geslaag om op die maatskappy se bates beslag te lê, asook sowat R25 miljoen wat aan die NOK behoort. ŉ Lasbrief vir Fehaaz en Larkan se inhegtenisneming is uitgereik, maar dié twee het hulself eers Woensdag aan die polisie oorgegee. “Die verdagtes is in hegtenis geneem en van bedrog aangekla. Hulle is na die Palm Ridge-landdroshof geneem en het nog dieselfde dag in die hof verskyn,” sê Mulamu. “Die beskuldigdes is borgtog van onderskeidelik R10 000 en R5 000 toegestaan.” Die saak sal op 27 Junie in die hof voortgesit word. Genl.maj. Ebrahim Kadwa, provinsiale hoof van die Valke, het die Valke-lede betrokke in die ondersoek na die saak geloof vir die deurbraak. “Ons verwag ŉ suksesvolle en welverdiende skuldbevinding in hierdie aangeleentheid,” sê Kadwa. “In hierdie land is daar baie klein ondernemings wat finansiering benodig om hul gemeenskappe te ontwikkel, maar hulle is nie altyd suksesvol nie as gevolg van misdade soos hierdie.” Volgens Kadwa is dit duidelik uit die beweerde gedrag van die beskuldigdes dat hulle hoofdoel was om die administrasie van die NOK te kelder, deur van ander opkomende entrepreneurs wat finansiering benodig, te steel. “Die beskuldigdes se inhegtenisneming is ŉ stap in die rigting van ŉ beter Suid-Afrika, met minder misdadigers in ons gemeenskappe.”